God sal ons gebed verhoor, en Hy sal ons bewaar in die geloof en teen alles wat skadelik is. Dit is so omdat God oor alles in die hemel en op die aarde regeer.
Dink daaroor: Hy regeer die sterrehemel (Ps. 33:6); die seisoene; die kom en gaan van die winde; reën en droogte – alles.
Al is daar afstand tussen ons en God omdat ons nietige mense is, en Hy die ewige en almagtige God, is daar ook die nabyheid dat Hy ons beskerm en toevou in sy ewige raad.
Dink mooi oor die gevoel wat in jou ontstaan as jy hierdie woorde gelowig lees. Wat wek hierdie woorde by ons op? Die antwoord is: kinderlike vertroue.
Toe die Here Jesus ons geleer het om ons gebed met die woorde “Onse Vader” te begin, het Hy daarin te kenne gegee dat die Here aan ons dieselfde soort liefde bewys wat ’n vader vir sy kinders het.
Ons moet natuurlik waak dat ons nie ligsinnig bid nie, want dikwels bid mens vir dinge waaroor nie gebid behoort te word nie.
Bid van u hemelse Vader wat u nodig het, en Hy sal u gebede verhoor omdat Hy u deur sy Seun tot sy kind gemaak het, en omdat Hy u deur sy Gees roep om in die gebed voor sy troon te staan.